Гъунэгъугъэр лъэныкъуэ ирагъэз
«Ангушт» (Нэзрэн) — «Спартак-Налшык» (Налшык) — 1:2 (0:1). Нэзрэн. Аушев Рашид и цIэр зезыхьэ стадион. Жэпуэгъуэм и 18-м. ЦIыху 1500-рэ еплъащ.
Судьяхэр Кравченкэ (Псков), Гречишкин, Болховитин (тIури Санкт-Петербург щыщщ).
«Ангушт»: Бучнев, Дашаев, КIыщ, Путилин, Мищенкэ (Гугуев, 46), Ахильгов, Албаков, Гаракоев, ДыщэкI (Аушев, 79), Каркаев, Зязиков (Сорочкин, 28).
«Спартак-Налшык»: Степанов, Рогочий, Засеев, Абазэ, Гарбуз, Чеботару, Руа (Буйтрагэ, 90), Коронов (Рухайа, 86), Щэуей, Медведев, Сирадзе.
Топхэр дагъэкIащ: Руа, 34 (0:1). Щэуейм, 46 (0:2). ДыщэкIым, 48 (1:2).
Дагъуэ къыхуащIащ Дашаевым, КIыщым, Руа, Щэуейм, Ахильговым, Рогочий, Сирадзе, Абазэм.
Джэгум къыхахуащ Албаковыр.
ТекIуэныгъэр къытхуэзыхьа топыр дэзыгъэкIа Щэуей Алихъан (№19) чэзууэрэ къыпэщIэтащ «Ангушт»-м щыджэгу адыгэ щIалэхэу кIыщ Залымрэ (№23) ДыщэкI Аслъэнрэ (№33).
«Спартак-Налшыкыр» и тхыдэмкIи нобэ иIэ зэфIэкIымкIи «Ангушт»-м егъэпщэгъуейщ. Апхуэдэу щыт пэтми, иджыпсту а тIури зыхущIэкъур зыщ — турнир таблицэм и кIэух увыпIэхэр ябгынэу япэ дивизионым къызэрыхэнэнырщ.
Иужьрей зэIущIэхэм налшыкдэсхэм я Iуэхухэр мащIэу ирагъэфIэкIуами, зэрыжыхьа щытыкIэм къиутIыпщыркъым. Абы щыгъуэми, псоми хэпщIыкIыу къакIэрыхуа нэзрэндэсхэм я гугъапIэхэм кIуэ пэтми кIэроху. Ди гъунэгъухэм адыгэ щIалэ зыбжанэ зэрахэтым дэри нэхъ набдзэгубдзаплъэ дахуещI. Дыхуейт абыхэми я Iуэ- хухэр ефIэкIуэжыну. АрщхьэкIэ очко бжы- гъэр щызэпэубыдам деж гъунэгъугъэри ныбжьэгъугъэри лъэныкъуэкIэ йокIуэтэкIри, зэпэщIэувахэр ерыщу текIуэныгъэм хущIокъу. Апхуэдэу щытащ жэпуэгъуэм и 18-м Нэзрэн щекIуэкIа зэIущIэри.
Япэ дивизионым и турнир таблицэм и лъабжьэ дыдэм къыщыщIэдзауэ и командэ нэхъ хуэмы- хуищым зэкIэлъхьэужьу яIущIэну къызыпэщылъ «Спартак-Налшыкым» «гупкIэ дыдэм пыс» «Ангушт»-мкIэ къригъэжьащ. Ар хигъащIэмэ, адрей и хьэрхуэрэгъухэри нэхъ тегушхуэгъуафIэ хъунут икIи и Iуэхухэр хэпщIыкIыу ефIэкIуэжынут.
Нэхъапэм зэи зыIумыщIа «Ангушт»-м хуабжьу хуэсакъыу дэджэгун «Спартак-Налшыкым» иригъэжьащ. Абы и зэран къекIынми мащIэ дыдэщ иIэжар. Ди командэм и гъэсэн, нэхъапэм налшыкдэсхэм яхэту щыта ДыщэкI Аслъэн епщыкIузанэ дакъикъэм Степановыр хуабжьу игъэпIейтеящ. КъыкIэлъыкIуэу Мищенкэ Степан лъэщу ди гъуэм къеуащ. А псори узыгъэгузавэт. АрщхьэкIэ 34-нэ дакъикъэм Iуэхур тэмэмыжащ. ИжьырабгъумкIэ Сирадзе Давид къыщыхита топым хэгъэрейхэм я гъуащхьэтетыр лъэIэсакъым икIи Руа Карлос «Спартак-Налшыкыр» япэ иригъэщащ.
Бжыгъэр ди щIалэхэм къызэрызэIуахам абыхэм текIуэныгъэр зэрызыIэщIамыгъэкIынумкIэ гугъэ уигъэщIырт. Ар щIигъэбыдэжащ 38-нэ дакъикъэм «Спартак-Налшыкым» и футболистхэм ящыщ зым и лъакъуэм еуэу, хэгъэрейхэм я гъуащхьэхъумэныкъуэ Албаковыр джэгум къыхахуа иужькIэ. Нэрылъагъут «Ангушт»-м налшыкдэсхэр зэрыхагъэщIэн къару зэримыIэр, абы щыджэгухэр ди щIалэхэм куэдкIэ къазэрыпикIуэтыр.
Загъэпсэхуу къызэрихьэжу хэгъэрейхэм я Iуэхур нэхъ гугъуж ищIащ Щэуей Алихъан бжыгъэр зэригъэбэгъуам. Иджы «Спартак-Налшыкыр» зэрытекIуэнум шэч лъэпкъ къыщIытепхьэн щыIэжтэкъым. АрщхьэкIэ…
Налшыкдэсхэр 2:0-у япэ зэрищам зи лъэр щIимыгъэхуар «Ангушт»-м и гъуащхьауэ ДыщэкI Аслъэн и закъуэу фэ етплъащ. Зы дакъикъэ ихьауэ аращ абы зэныкъуэкъуныгъэм псэщIэ хилъхьэжыным. Аслъэн топыр Гугуевым иритщ, итIанэ напIэзыпIэм къыIихыжри, ди гъуэм и закъуэу къыбгъэдыхьащ. Ар зэуа топым Степановым къригъэгъэзэфынкIэ Iэмал иIэтэкъым — 1:2.
ДыщэкIымрэ абы хуэфэщэну джэгуа КIыщ Залымрэ я къару къудейкIэ «Ангушт»-р щытыкIэ гугъум къишыжыгъуейт. «Спартак-Налшыкым» тепщэныгъэр псынщIэ дыдэу иубыдыжащ. Абы и футболистхэм Iэмал гъуэзэджэ зыбжанэ яIащ бжыгъэр ягъэбэгъуэну. Уеблэмэ цIыхуитI зэуэ гъуэм щыбгъэдыхьа къэхъуащ. АрщхьэкIэ апхуэдэ щытыкIэми арэзы къищI ди щIалэхэр афIэкIа къыхэжаныкIакъым.
«Спартак-Налшыкыр» 2:1-уэ текIуащ икIи и очко бжыгъэм хигъэхъуащ. Иджыри къэс зэрыжыхьауэ щыта, япэ дивизионыр езыгъэбгынэ кIэух увыпIиплIым, абы и фIыгъэкIэ къыхэкIащ. АдэкIэ и Iуэхухэр иригъэфIакIуэу зыкъиIэтыжынумэ, гъуэгур зэIухащ.
Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэм и япэ къекIуэкIыгъуэр мэрем кIуам иухащ. Ди щIалэхэм ар епщыкIутхуанэ увыпIэм щыту кърахьэлIащ. Абы арэзы дыкъищIынкIэ, дауи, Iэмал иIэкъым. АрщхьэкIэ зыщыдгъэгъупщэнкъым иужьрей джэгугъуиплIым налшыкдэсхэм я Iуэхухэр хэпщIыкIыу зэрыщызэтеувэжар: тIум щытекIуащ апхуэдизми «мамыру» щызэбгъэдэкIыжащ. А лъэхъэнэм къриубыдэу я хьэрхуэрэгъухэм зы топ закъуэ къыхудагъэкIауэ аращ — ари зыхузэфIэкIар «Ангушт»-м и гъуащхьауэ ди лъахэгъу ДыщэкI Аслъэнщ.
Зэхьэзэхуэм и Iыхьэ ныкъуэр Саранск и «Мордовия»-мрэ Владикавказ и «Алания»-мрэ я тепщэныгъэкIэ иухащ. Ещанэ — еплIанэ увыпIэхэр зыIыгъхэм ахэр очкоихкIэ ящхьэщыкIащ. Осетие Ищхъэрэ-Аланием и футболистхэм я иужьрей текIуэныгъэм хэлъхьэныгъэшхуэ хуищIащ Мэшыкъуэ Ислъам. Ар джэгум и кIэух дакъикъэ зыхыблым кърагъэхьами, япэщIыкIэ топ езым дигъэкIын хузэфIэкIащ, къыкIэлъыкIуэу Габуловым къыхэжаныкIыну Iэмал иритащ. Жагъуэщ щалъхуа щIыпIэм гулъытэншэ щащIа апхуэдэ адыгэ щIалэщIэхэр нэгъуэщIхэм къызэрагъэсэбэпыр.
АдэкIэ щыгъуазэ фыхуэтщIынщ япэ дивизионым хэт командэхэм япэ къекIуэкIыгъуэм щыщу иужьу ирагъэкIуэкIа джэгугъуэхэм къарикIуа бжыгъэхэм. Мис ахэр: «Нефтехимик» (Нижнекамск) — «Уфа» (Оренбург) — 1:1, «Алания» (Владикавказ) — «Химик» (Дзержинск) — 4:0, «Балтика» (Калининград) — «Газовик» (Оренбург) — 2:0, «Луч-Энергия» (Владивосток) — «СКА-Энергия» (Хабаровск) — 1:0, «Салют» (Белгород) — «Енисей» (Красноярск) — 1:1, «Ротор» (Волгоград) – «Сибирь» (Новосибирск) — 0:2, «Торпедо» (Мэзкуу) — «Динамо» (Санкт-Петербург) — 2:0, «Арсенал» (Тулэ) — «Мордовия» (Саранск) — 0:0.
КъыкIэлъыкIуэ джэгугъуэри «Спартак-Налшыкым» нэгъуэщI стадионым щригъэкIуэкIынущ. Пщэдей, жэпуэгъуэм и 23-м, Нижнекамск къалэм ар «Нефтехимик»-м щыIущIэнущ.
Жыласэ Заурбэч.
